Diari Oficial de la Generalitat Valenciana


Sumari del DOGV 4986, del 15-04-2005 (2005/3901)

RESOLUCIÓ de 5 d'abril de 2005, de la consellera de Cooperació i Participació, per la qual es regula i convoca la tercera edició del Concurs Internacional de Fotografia Cooperació al Desenvolupament Objectiu Obert . Solidària 2005.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4986

Data del DOGV
:   15-04-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/3901


Data del document
:   05-04-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * premi cultural
    * professió artística
    * arts visuals
    * distinció honorífica
    * cooperació internacional

RESOLUCIÓ de 5 d'abril de 2005, de la consellera de Cooperació i Participació, per la qual es regula i convoca la tercera edició del Concurs Internacional de Fotografia Cooperació al Desenvolupament Objectiu Obert - Solidària 2005. [2005/A3901]
  
El Decret 201/1997, d'1 de juliol, del Govern Valencià, sobre la regulació de les bases per a la cooperació internacional al desenvolupament, establix en l'article 1 que un dels objectius de l'acció de cooperació al desenvolupament de la Generalitat Valenciana és contribuir a la sensibilització de la societat de la Comunitat Valenciana.
  
En esta línia, el Pla Director de la Cooperació Valenciana 2004-2007, aprovat mitjançant l'Acord de 7 de maig de 2004, del Consell de la Generalitat Valenciana (DOGV núm. 4.753, de 14 de maig de 2004), inclou dins dels seus objectius la informació, sensibilització i educació per al desenvolupament que tenen com a destinataris la població de la Comunitat Valenciana.
  
En aplicació de tal pla i des de la mateixa òptica, el Pla Anual de Cooperació per al Desenvolupament de la Generalitat Valenciana 2005, aprovat mitjançant l'Acord del Consell de la Generalitat, de 23 de desembre de 2004 (DOGV núm. 4.912, de 28.12.2004), preveu que les actuacions en matèria de sensibilització i educació al desenvolupament que es duguen a terme pel Govern Valencià es canalitzaran, entre altres mitjans, a través del Programa Solidària 2005; entre les activitats previstes en Solidària 2005 es troba la tercera convocatòria del Concurs Internacional de Fotografia de Cooperació al Desenvolupament Objectiu Obert.
  
Tal concurs, amb dos edicions ja finalitzades, es convoca amb l'objecte de propiciar una informació i difusió correcta de la realitat dels països estructuralment empobrits, així com generar una actitud de respecte, tolerància i sensibilització a través de les imatges.
  
En virtut d'allò que s'ha exposat, i fent ús de les facultats delegades que em conferix l'article 3 de la Resolució de 2 de novembre de 2004, del president de la Generalitat (DOGV núm. 4.878, de 8.11.2004), en aplicació de l'article 35 de la Llei 5/1983, de 30 de desembre, de Govern Valencià, i Llei 38/2003, General de Subvencions, resolc:
  
Primer
  
Convocar la tercera edició del Concurs Internacional de Fotografia Cooperació al Desenvolupament: Objectiu Obert - Solidària 2005, i aprovar les bases per les quals es regula esta convocatòria, que s'inclouen com a annex I d'esta resolució.
  
Segon
  
Els premis concedits en virtut d'esta convocatòria seran sufragats a càrrec del capítol IV, línia de subvenció amb codi comptable T5007, Programa 134.10, Cooperació Internacional al Desenvolupament, del pressupost de la Generalitat Valenciana per a l'any 2005, en els termes previstos en la base 9 de l'annex I d'esta resolució.
  
Tercer
  
Adoptar les mesures oportunes per al compliment i el desenvolupament d'esta resolució i per a resoldre les incidències que es plantegen en el seu desplegament i execució.
  
Quart
  
La present resolució entrarà en vigor el dia de la seua publicació en el Diari Oficial de la Generalitat Valenciana.
  
Contra la present resolució, que posa fi a la via administrativa, podran els interessats interposar, potestativament, un recurs de reposició davant del mateix òrgan que ho ha dictat, en el termini d'un mes, comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 5 d'abril de 2005.- La consellera de Cooperació i Participació (per delegació del president de la Generalitat): Gema Amor Pérez.
  
ANNEX I
  
Bases per les quals es regula la tercera edició del Concurs Internacional de Fotografia Cooperació al Desenvolupament Objectiu Obert - Solidària 2005
  
Primera. Objecte del concurs
  
Constituïx l'objecte del concurs convocat a través d'estes bases, la regulació i concessió dels premis corresponents a la tercera edició del Concurs Internacional de Fotografia Cooperació al Desenvolupament Objectiu Obert - Solidària 2005.
  
Segona. Participants
  
Podran participar en esta convocatòria fotògrafs professionals i de premsa, majors d'edat, de qualsevol nacionalitat, que treballen en l'àmbit de la cooperació internacional al desenvolupament. No es podran presentar els premiats en l'edició immediatament anterior d'este concurs.
  
Per a obtindre la condició de beneficiari amb caràcter general (art. 13 de la Llei 38/2003, de 17 de novembre, General de Subvencions), la justificació per la seua part es farà d'acord amb allò que s'ha fixat en l'apartat 7 del citat article 13 i article 14, de la Llei 38/2003, de 17 de novembre, General de Subvenció.
  
Tercera. Condicions tècniques de les fotografies
  
1. S'admetran un màxim de tres fotografies per autor, independentment o formant part d'un portafoli sobre la mateixa temàtica. Hauran de ser originals i inèdites.
  
2. Podran ser en blanc i negre o color, tècnica lliure, sempre que no siguen reproduccions. Hauran d'anar muntades en passe par tot o qualsevol altre suport rígid.
  
3. La grandària serà entre 30 x 50 centímetres de mínim i 45 x 75 centímetres de màxim, indiferentment en posició vertical o horitzontal.
  
4. Hauran d'anar acompanyades d'un cd-rom amb les fotografies en format digital i d'alta resolució.
  
5. Han d'haver-se pres durant l'any 2004.
  
6. No han d'haver obtingut cap premi en el moment de la seua presentació al concurs.
  
Quarta. Contingut de les obres
  
1. Els treballs presentats hauran de respectar el codi de conducta d'imatges i missatges a propòsit del Tercer Món, aprovat per l'assemblea general del comité d'enllaç de les organitzacions no governamentals europees. Segons este, les imatges han de propiciar el coneixement objectiu de les realitats dels països del sud, mostrar absolut respecte per la dignitat de les persones i dels pobles, destacar valors com la justícia, la solidaritat i la responsabilitat, i intentar mostrar el paper de la dona com a protagonista del desenvolupament en els països estructuralment empobrits.
  
2. Al seu torn, hauran d'evitar missatges i imatges catastrofistes, idíl·liques, generalitzadores i discriminatòries, que expressen superioritat d'uns països sobre altres, o que mostren persones com a objectes de la nostra compassió i no com a socis en el treball conjunt de desenvolupament.
  
Cinquena. Presentació d'originals
  
1. Sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els concursants que desitgen participar en la present convocatòria de premis hauran de presentar o remetre les seues obres fotogràfiques preferentment en el Registre de la Direcció General de Cooperació al Desenvolupament i Relacions Externes, siti a la plaça Sant Nicolau, 2, CP 46001València.
  
2. Els treballs, sense firmar, aniran acompanyats obligatòriament de:
  
a) El cd-rom a què es referix la base 3, punt 4.
  
b) Declaració jurada en la qual es manifeste tindre la condició de fotògraf professional i de premsa, que la fotografia ha sigut presa durant l'any 2004 amb la intenció de ser publicada i que la dita fotografia no ha obtingut cap premi en el moment de la seua presentació al concurs.
  
c) El corresponent butlletí triple d'inscripció que figura com a annex II, d'esta resolució. La seua part superior, amb una fotocòpia del DNI o passaport i les dades personals, hauran d'introduir-se en un sobre que rebrà un número de registre i quedarà en poder de la Direcció General de Cooperació al Desenvolupament i Relacions Externes. La part central serà segellada i registrada i tornada a l'autor. La part inferior haurà de ser apegada per darrere de l'obra.
  
Sisena. Termini de presentació
  
El termini de presentació de les fotografies finalitzarà el 30 de juny de 2005.
  
Setena. Exposició i preselecció de les obres
  
Les obres que reunisquen els requisits sol·licitats quant a l'autor, condicions tècniques, contingut i presentació, s'exposaran en el lloc i data que seran comunicats públicament amb la suficient antelació, sense necessitat d'autorització expressa dels autors respectius. De totes les obres exposades, el públic assistent a l'exposició preseleccionarà, per mitjà de votació, les fotografies que seran avaluades pel jurat, fins a un terç d'aquelles.
  
Huitena. Resolució del concurs
  
1. Per a la resolució del concurs es constituirà un jurat presidit per la directora general de Cooperació al Desenvolupament i Relacions Externes de la Generalitat Valenciana o persona en qui delegue, i integrat pels següents vocals:
  
- Un representant de l'Agència Efe.
  
- Un representant de les ONGD de la Comunitat Valenciana.
  
- Dos fotògrafs professionals de prestigi.
  
Actuarà com a secretari del jurat, amb veu i sense vot, un funcionari de la Direcció General de Cooperació al Desenvolupament i Relacions Externes.
  
2. Prèviament a la clausura de l'exposició de fotografies presentades al concurs, el jurat examinarà els treballs preseleccionats i formularà la corresponent proposta de resolució de la convocatòria, a fi de premiar aquelles obres que, al seu parer, posseïsquen un millor nivell de percepció visual i creativa. Han de suposar una reflexió sobre la vida, costums i problemes dels països desfavorits, generar una actitud de respecte i tolerància cap a altres cultures, i adoptar una postura compromesa i crítica cap a eixos esdeveniments. El jurat podrà declarar deserts els premis.
  
3. El funcionament del jurat s'ajustarà al règim previst en els articles 22 a 27 de la Llei 30/1992, de Règim Jurídic de les Administracions Públiques i del Procediment Administratiu Comú.
  
4. La competència per a resoldre la present convocatòria correspon a la consellera de Cooperació i Participació, amb l'acord previ vinculant del jurat.
  
5. El termini per a resoldre serà de sis mesos des de la data de la publicació de la convocatòria en el Diari Oficial de la Generalitat Valenciana. Transcorregut tal termini sense que s'haja produït resolució expressa, els participants podran entendre que les seues fotografies no han sigut premiades.
  
6. La resolució per la qual es concedisquen els premis serà publicada en el Diari Oficial de la Generalitat Valenciana.
  
Novena. Premis
  
1. S'establix un primer premi i dos accèssit, consistents en diplomes acreditatius de tal condició:
  
a) El guanyador del primer premi rebrà, a més del diploma, la quantitat líquida de tres mil euros (3.000 €), una vegada deduïts, si és el cas, els pertinents impostos o retencions d'aplicació.
  
b) El guanyador del primer accèssit rebrà, a més del diploma, la quantitat líquida de dos mil euros (2.000 €), una vegada deduïts, si és el cas, els pertinents impostos o retencions d'aplicació.
  
c) El guanyador del segon accèssit rebrà, a més del diploma, la quantitat líquida de mil euros (1.000 €), una vegada deduïts, si és el cas, els pertinents impostos o retencions d'aplicació.
  
2. La decisió dels premis es notificarà directament als premiats de forma immediata i amb suficient antelació.
  
Deu. Drets sobre les obres fotogràfiques
  
1. Els participants del concurs s'obliguen a cedir a la Generalitat Valenciana tots els drets d'explotació dels treballs fotogràfics en règim de no exclusivitat. La Generalitat Valenciana podrà realitzar per ella mateixa o a través de terceres persones físiques o jurídiques la reproducció, distribució o publicació a grandària natural o reduïda dels treballs, per a la qual cosa queda expressament autoritzada per tots els participants en el present concurs, sense necessitat de cap autorització per part dels seus autors; sempre que siga sense ànim de lucre, per raons culturals o de difusió del tema del premi.
  
2. Així mateix, els participants seran responsables del contingut dels treballs presentats, així com de les reclamacions que es puguen formular per drets d'imatge.
  
Onze. Obres premiades
  
Les fotografies premiades quedaran en propietat de la Direcció General de Cooperació al Desenvolupament i Relacions Externes.
  
Dotze. Devolució de les obres no premiades
  
1. Les fotografies no premiades podran arreplegar-se en les oficines de la Direcció General de Cooperació al Desenvolupament i Relacions Externes, durant un període de dos mesos naturals a partir del dia següent a la clausura de l'exposició Objectiu Obert - Solidària 2005. Tal centre directiu no es fa responsable de danys ocasionats en el transport o durant l'estada en les seues dependències.
  
2. Finalitzat el termini de devolució, s'entendrà que els autors o amos de les fotografies no retirades renuncien als seus drets sobre elles, i estes passaran a ser propietat de la Generalitat Valenciana, que en podrà fer ús quan ho estime convenient.
  
Tretze. Obligacions dels beneficiaris
  
La Sotssecretaria de Presidència de la Generalitat Valenciana requerirà els beneficiaris de l'esmentat premi perquè, en compliment de la Llei General de Subvencions (Llei 38/2003, de 17 de novembre. Art. 14), aporten els documents necessaris per a lliurar el premi a favor seu, molt especialment aquells que acrediten, respectivament, de trobar-se al corrent de les obligacions fiscals i davant de la Seguretat Social.
  
Catorze. Acceptació de les bases
  
La participació en el present concurs suposa la total acceptació de les presents bases.
  
Quinze. Publicitat
  
A estes bases se'ls donarà publicitat per mitjà de la seua difusió en forma d'extracte, si fóra possible, a través de diversos mitjans de difusió autonòmics, nacionals o internacionals, com periòdics, revistes especialitzades, Internet, etc.
  
ANNEX II
  
Butlletí triple d'inscripció
  
Núm. registre
  
Autor/a:
  
DNI o passaport
  
Nacionalitat
  
Direcció
  
Població
  
Telèfon:
  
E-mail
  
Títol de l'obra
  
Fitxa per a la Direcció General de Cooperació al Desenvolupament i Relacions Externes
  
Núm. registre
  
Autor/a
  
DNI / passaport:
  
Nacionalitat
  
Direcció
  
Població
  
Telèfon.
  
E-mail
  
Títol de l'obra
  
Resguard per a l'autor o autora
  
Núm. registre
  
Títol de l'obra
  
Fitxa d'identificació de l'obra